ประจวบคีรีขันธ์ ปล่อยคาราวานรถโมบาย พาณิชย์ 16 คัน บรรเทาภาระค่าครองชีพประชาชน
นายศิริศักดิ์ ศิริมังคะลา รองผู้ว่าราชการจังหวัดประจวบคีรีขันธ์ ปล่อยคาราวานรถโมบาย พาณิชย์ ลดราคา ช่วยประชาชน กระตุ้นเศรษฐกิจฐานราก จำนวน 16 คัน ที่บริเวณหน้าศาลากลางจังหวัดประจวบคีรีขันธ์ เพื่อนำสินค้าอุปโภคบริโภคที่จำเป็นต่อการครองชีพออกจำหน่ายให้แก่ประชาชนในพื้นที่ 8 อำเภอ ในราคาต่ำกว่าท้องตลาด เช่น ไข่ไก่ ราคาแผงละ 105 บาท ข้าวสารหอมมะลิ ขนาด 5 กก. ราคา 120 บาท น้ำตาลทราย  1 กก. ราคา 22 บาท น้ำมันปาล์มพืชปาล์ม ขนาด 1 ลิตร ราคา 43 บาท และยังมีสินค้าอื่นๆ อีกมากกว่า 70 รายการ 6 หมวดสินค้า ลดสูงสุดร้อยละ 60 รวมถึงสินค้าชุมชน สินค้าเกษตร จำหน่ายให้ประชาชนอย่างทั่วถึงภายใต้มาตรการป้องกันการแพร่ระบาดของโรคโควิด -19 เพื่อบรรเทาภาระค่าครองชีพจากผลกระทบของการแพร่ระบาด โดยสามารถดูรายละเอียดเกี่ยวกับราคาสินค้า จุดจอดรถโมบายและสั่งซื้อสินค้าออนไลน์ได้โดยสแกนคิวอาร์โค้ด หรือติดตามข้อมูลได้ที่เพจเฟซบุ๊ก พาณิชย์จังหวัดประจวบคีรีขันธ์ ซึ่งจะมีการนำสินค้าไปจำหน่ายตามพื้นที่ต่างๆ ในระหว่างวันที่ 16 ส.ค.- 14 ก.ย.64